**ΔΕΛΤΙΟ ΤΥΠΟΥ A**

Από την Περιφερειακή Ενότητα Μεσσηνίας ανακοινώνεται, ότι εξεδόθη στις 29/04/2020 η ακόλουθη εγκύκλιος του Υφυπουργού Υποδομών και Μεταφορών με αρ. πρωτ. Α3/23659/2693 και ΑΔΑ: 9Ω3Ψ465ΧΘΞ-ΟΣΑ, η οποία αναφέρει τα εξής:

Στο πλαίσιο λήψης μέτρων λόγω του COVID-19 και με γνώμονα την διασφάλιση της:

* αποφυγής συνωστισμού στις Υπηρεσίες Μεταφορών & Επικοινωνιών ανά την επικράτεια για την προστασία των υπαλλήλων και των πολιτών και ιδιαίτερα αυτών που ανήκουν σε ευπαθείς ομάδες και γενικότερα την προστασία της δημόσιας υγείας
* εξυπηρέτησης των πολιτών δεδομένων και των δυσχερειών και περιορισμών που έχει επισύρει η λήψη μέτρων για τον COVID-19

εφαρμόζονται τα ακόλουθα:

1. Παρατείνεται αυτοδίκαια:
* **έως και την 31η Ιουλίου 2020** η ισχύς των αδειών οδήγησης και των Πιστοποιητικών Επαγγελματικής Ικανότητας (Π.Ε.Ι.) με ημερομηνία λήξης (σημείο 4β και στήλη 12 αντιστοίχως στο νέο έντυπο της άδειας οδήγησης), που βρίσκεται εντός του χρονικού διαστήματος από την 1η Ιανουαρίου 2020 έως την 31η Ιουλίου 2020.
* **Έως και την 30η Σεπτεμβρίου 2020** η ισχύς των αδειών οδήγησης με ημερομηνία λήξης που βρίσκεται εντός του χρονικού διαστήματος από την 1η Ιανουαρίου 2020 έως την 30 Σεπτεμβρίου 2020, των κατόχων των άνω των εξήντα πέντε (65) ετών και των κατόχων με χρονικό περιορισμό της άδειας οδήγησης για λόγους υγείας. Εξαιρούνται οι άδειες των κατηγοριών C1, C1E, C, CE, D1, D1E, D & DE των κατόχων αυτών, για τις οποίες ισχύει η καταληκτική ημερομηνία της 31ης Ιουλίου 2020.

**Η ως άνω παράταση ισχύος χορηγείται για οδήγηση αποκλειστικά και μόνο εντός της ελληνικής επικράτειας.**

1. Παρατείνεται για έξι (6) μήνες η ισχύς των Δελτίων Εκπαίδευσης Εξέτασης (Δ.Ε.Ε.) που λήγουν κατά το χρονικό διάστημα από την 16η Μαρτίου 2020 έως και την 30η Ιουνίου 2020, καθώς και των Δ.Ε.Ε., των οποίων η καταληκτική ημερομηνία ισχύος σύμφωνα με τα διαλαμβανόμενα στην με ΑΔΑ: ΨΝ9Ρ465ΧΘΞ-2Ξ2 εγκύκλιο βρίσκεται εντός του χρονικού διαστήματος αυτού.